คือผมมีอาการปวดที่อัณฑะข้างซ้ายมา 2วันแล้ว และมีอาการปวดท้องน้อยข้างซ้ายด้วย วันนี้ลองคลำดูพบเหมือนมีก้อนแข็งๆที่อัณฑะข้างซ้ายด้วยครับ อยากทราบว่าเป็นอะไรแน่ครับ ไปหาที่คลีนิคก็ให้ยาแก้ปวดมาทานเฉยๆครับ
สวัสดีค่ะ อาการปวดอัณฑะ คลำพบก้อนที่อัณฑะ อาจเกิดจาก1. ไส้เลื่อนบริเวณขาหนีบ อาการคือจะคลำพบก้อนที่อัณฑะ หรืออัณฑะข้างใดข้างหนึ่งโตกว่า โดยเฉพาะเวลายืน นั่ง หรือไอ จะชัดขึ้น และจะยุบหายเวลานอนราบ โดยปกติจะไม่มีอาการเจ็บหรือปวด แต่หากเกิดภาวะแทรกซ้อน คือกลายเป็นไส้เลื่อนชนิดติดคา ก็จะทำให้มีก้อนบวมตลอดและอาการปวดเป็นไปอย่างต่อเนื่อง และอาจปวดร้าวไปที่ท้องน้อยได้2. อัณฑะบิดตัว แต่จะมีอาการปวดอัณฑะข้างใดข้างหนึ่งอย่างรุนแรง และเกิดขึ้นแบบเฉียบพลันภายในไม่กี่ชั่วโมง บางรายอาจมีอาการปวดท้องน้อย หรือคลื่นไส้อาเจียนร่วมด้วย แต่จะไม่ได้ทำให้คลำได้เป็นก้อน3. อัณฑะอักเสบ ซึ่งอาจเกิดจากเชื้อไวรัสที่ทำให้เกิดโรคคางทูม หรือเชื้อแบคทีเรียที่เป็นโรคติดต่อทางเพศสัมพันธ์ เช่น หนองในแท้ หนองในเทียม อาการคือ ปวด เจ็บอัณฑะ อัณฑะบวมแดง เจ็บเวลาปัสสาวะหรือหลั่งน้ำอสุจิ น้ำอสุจิเป็นเลือด ปัสสาวะเป็นเลือด มีหนองตรงปลายท่อปัสสาวะ เป็นต้นนอกจากนี้ อาการปวดเจ็บอัณฑะ ยังอาจเกิดได้จาก โรคพังผืดอักเสบมีเนื้อตายบริเวณฝีเย็บ (necrotizing fasciitis of perineum) ไขมันของถุงอัณฑะมีเนื้อตายเฉพาะส่วน (necrosis of scrotal fat) เป็นต้นหากยังคงมีอาการปวดอัณฑะอย่างต่อเนื่อง หรือคลำได้ก้อนที่อัณฑะชัดเจน แนะนำควรไปพบสัลยแพทย์เพื่อตรวจวินิจฉัยและรักษาค่ะ เพราะไม่ว่าจะเกิดจากสาเหตุอะไรดังกล่าวข้างต้น หากไม่รักษาให้ถูกต้องก็อาจอันตรายหรือเกิดภาวะแทรกซ้อนตามมาได้ค่ะ